Enningdal
Store norske leksikon,Geografi,Norges geografi,Viken,Halden
Enningdal er et sogn i Idd, Halden kommune, Viken fylke; 194 km2. Enningdal, som ligger sørøst for Iddefjorden og grenser til Sverige både mot øst, sør og vest, er en typisk skog- og jordbruksbygd. Østfoldbanen går gjennom sognet og over Kornsjø på svenskegrensen i øst. Stasjonen er nedlagt, men vernet og restaurert som kultursenter. Fra sognet fører tre mellomriksveier til Sverige: Fylkesveiene 884 over Kornsjø i øst, 220 over Holtet i sør og 102 over Tyslingmoen i vest.
Svenske tropper har flere ganger under tidligere kriger rykket frem gjennom Enningdal. Her var de kjente trefninger ved Prestebakke og Berby i 1808.Sognet har to kirker, Enningdal kirke på Prestebakke fra 1795 og Søndre Enningdalen kirke ved nordenden av Kirkevannet fra 1956, begge er panelte tømmerkirker.Ved Boltjern nær Folkeset i Enningdal finnes en av landets største einere (Juniperus communis), 18 m høy og 2 m i tverrmål i brysthøyde.Utenfor Prestebakke skole ble det 30. august 2014 avduket en bauta over Mads Berg i anledning 100-årsjubileet for utgivelsen av «Skolens sangbok», som siden den gang er kommet ut i over en million eksemplarer. Mads Berg var fra Enningdal.Navnet har ingen sikker forklaring; antagelig kommer det av et opprinnelig elvenavn, Arnill, som kan være av norrønt ǫrn, 'ørn'. Det kan også være dannet av en indoeuropeisk rot er, 'strømme' eller 'sette i bevegelse', og henspiller på Enningdalselva, se Enningdalsvassdraget. Les mer i Store norske leksikon Halden Enningdalsvassdraget